TOPชงบอร์ดลงทุนน้ำมันล่วงหน้า
รับ&#8216;ออยล์ฟิวเจอร์ส&#8217;เข้าเทรดต.ค.นี้พัฒนาไทยดันขึ้นศูนย์กลางอาเซียน
24 ส.ค. 2554

รับ‘ออยล์ฟิวเจอร์ส’เข้าเทรดต.ค.นี้พัฒนาไทยดันขึ้นศูนย์กลางอาเซียน
ไทยออยล์ เสนอบอร์ดไฟเขียวลงทุนในตลาดน้ำมันล่วงหน้า ชี้เป็นเครื่องบริหารต้นทุนแหล่งลงทุน ร่วมพัฒนาตลาดไทยเป็นศูนย์กลางอาเซียน
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า บริษัทเตรียมเสนอต่อที่ประชุมคณะกรรมการ (บอร์ด) เพื่อขออนุมัติในการเข้าลงทุนในสัญญาซื้อขายน้ำมันล่วงหน้า (ออยล์ ฟิวเจอร์ส) ที่ทางตลาดอนุพันธ์จะเปิดซื้อขายในเดือน ต.ค.นี้ 
ปัจจุบันบริษัทมีการป้องกันความเสี่ยงในเรื่องราคาน้ำมันและผลิตภัณฑ์ต่างๆ ในตลาดต่างประเทศอยู่แล้วในสัดส่วน 20% ของปริมาณการใช้น้ำมัน
“บริษัทจะเข้าไปลงทุนผ่านตลาดล่วงหน้าน้ำมันในไทยมากน้อยแค่ไหนอยู่ที่สภาพ ตลาดและราคาน้ำมัน” นายสุรงค์ กล่าว 
นอกจากนี้ วัตถุประสงค์ของไทยออยล์ในการเข้าลงทุนในตลาดน้ำมันล่วงหน้า เพื่อสนับสนุนให้ตลาดมีสภาพคล่องและมีการพัฒนา เพราะมองว่าอนาคตไทยสามารถเป็นศูนย์กลางของอาเซียนในการซื้อขายน้ำมันล่วงหน้าได้ เพราะประเทศไทยมีการใช้น้ำมันจริงๆ วันละ 1 ล้านบาร์เรล และจะเป็นประโยชน์ต่อเศรษฐกิจและประเทศอย่างมาก
สำหรับอนาคตหากเป็นไปได้ ก็พร้อมสนับสนุนให้มีการแปลงสัญญาซื้อขายเป็นการส่งมอบน้ำมันจริงๆ ได้ด้วย
นางเกศรา มัญชุศรี กรรมการผู้จัดการ ตลาดอนุพันธ์ (ประเทศไทย) กล่าวว่า ตลาดน้ำมันล่วงหน้าจะเป็นทั้งแหล่งลงทุนและบริหารต้นทุนให้ผู้กับประกอบการทุกระดับ ไม่ว่าจะเป็นขนาดเล็ก ขนาดกลางและขนาดใหญ่ได้ เพราะสามารถเข้ามาใช้ป้องกันความเสี่ยงจากราคาน้ำมันเปลี่ยนแปลงได้ 
ทั้งนี้ การซื้อขายจะอ้างอิงราคาน้ำมันในตลาดเบรนต์ และสัญญาซื้อขายน้ำมัน 1 สัญญา จะมีมูลค่าประมาณ 3 แสนบาท หรือมีขนาดน้ำมัน 100 บาร์เรล ส่วนการวางหลักประกันว่าจะกี่เปอร์เซ็นต์ของสัญญาขณะนี้ยังไม่ได้กำหนด คาดว่าจะได้ข้อสรุป 2 สัปดาห์ก่อนเปิดซื้อขาย เพื่อให้การซื้อขายใกล้ความเป็นจริงที่สุด อย่างไรก็ตามการวางหลักประกันออยล์ ฟิวเจอร์ส น่าจะมากกว่าการซื้อขายทองคำล่วงหน้า(โกลด์ ฟิวเจอร์ส) แต่จะน้อยกว่าการซื้อขายโลหะเงิน (ซิลเวอร์ ฟิวเจอร์ส) ทั้งนี้ ออยล์ ฟิวเจอร์ส จะเป็นสินค้าใหม่ของตลาดอนุพันธ์ตัวสุดท้ายของปี 2554
นางเกศรา กล่าวว่า ในต้นปีหน้าจะยกระดับโบรกเกอร์ซื้อขายโกลด์ ฟิวเจอร์ส เป็นนายหน้าซื้อขายสินค้าล่วงหน้าได้ทุกประเภทในตลาดอนุพันธ์ และคาดว่าปี 2555 จะเปิดซื้อขายอัตราแลกเปลี่ยนล่วงหน้าได้ตามแผนงาน
ปัจจุบันราคาน้ำมันในตลาดโลกมีโอกาสอ่อนตัวลง เนื่องจากสถานการณ์ในลิเบียที่มีแนวโน้มดีขึ้นนั้น คาดว่าลิเบียจะใช้เวลา 3-6 เดือน กว่าที่จะสามารถกลับมาผลิตน้ำมันได้ตามปกติ นอกจากนี้ความต้องการใช้น้ำมันทั่วโลกจะลดลงตามภาวะเศรษฐกิจสหรัฐ ที่เสี่ยงเข้าสู่ภาวะถดถอยและเศรษฐกิจยุโรปย่ำแย่ลง